Dôvodová správa 

Všeobecná časť 

	Ministerstvo vnútra Slovenskej republiky vypracovalo návrh nariadenia vlády Slovenskej republiky, ktorým sa vydáva stupnica platových taríf príslušníkov Hasičského a záchranného zboru. 

	Podľa § 131 ods. 3 zákona č. 315/2001 Z. z. o Hasičskom a záchrannom zbore ustanovuje vláda Slovenskej republiky svojim nariadením zvýšenú stupnicu platových taríf príslušníkov Hasičského a záchranného zboru (ako aj jej účinnosť), ktorá je výsledkom  
1.	každoročného vyjednávania o podmienkach vykonávania štátnej služby príslušníkov Hasičského a záchranného zboru medzi príslušnou odborovou organizáciou a služobným úradom podľa § 13 zákona č. 315/2001 Z. z. v znení neskorších predpisov                               (§ 131 ods. 1 zákona  č. 315/2001 Z. z.), alebo 
2.	v prípade, ak nie je kolektívna zmluva uzatvorená alebo v kolektívnej zmluve nie je dohodnuté zvýšenie stupnice platových taríf, navrhne vláda Slovenskej republiky jej zvýšenie ako súčasť návrhu zákona o štátnom rozpočte na príslušný kalendárny rok                      (§ 131 ods. 2 zákon č. 315/2001 Z. z.).  

Na základe kolektívneho vyjednávania medzi zástupcami Ministerstva vnútra Slovenskej republiky a zástupcami Odborového zväzu hasičov o podmienkach vykonávania štátnej služby príslušníkov Hasičského a záchranného zboru, bolo na rok 2006 dohodnuté zvýšenie stupnice platových taríf príslušníkov Hasičského a záchranného zboru zvýšenú      o 6 % s účinnosťou od 1. júla 2006.    

Vzhľadom na uvedené sa predkladaným nariadením vlády Slovenskej republiky navrhuje vydať novú stupnicu platových taríf príslušníkov Hasičského a záchranného zboru zvýšenú o 6 %, v súlade s čl. VI ods. 1 Kolektívnej dohody na rok 2005 uzatvorenej medzi Ministerstvom vnútra Slovenskej republiky a Odborovým zväzom hasičov v znení Dodatku č. 1 ku Kolektívnej dohode na rok 2005 (a v súlade s § 5 ods. 2 zákona č. 655/2005 Z. z. o štátnom rozpočte na rok 2006, do ktorého boli zapracované výsledky kolektívneho vyjednávania). 

Návrh nariadenia vlády Slovenskej republiky obsahuje zrušovacie ustanovenie v súčasnosti platnej a účinnej stupnice platových taríf príslušníkov Hasičského a záchranného zboru, t. j. nariadenia vlády Slovenskej republiky č. 254/2005 Z. z. o zvýšení stupnice platových taríf príslušníkov Hasičského a záchranného zboru.

Dopad zvýšenia stupnice platových taríf príslušníkov Hasičského a záchranného zboru od 1. júla 2006 na výdavkovú časť štátneho rozpočtu v rokoch 2006 až 2008 pri plánovanom počte 4030 príslušníkov Hasičského a  záchranného zboru je uvedený v doložke finančných, ekonomických, environmentálnych vplyvov a vplyvov na zamestnanosť a podnikateľské prostredie. Na pokrytie zvýšenia výdavkov zo štátneho rozpočtu sú rozpočtované finančné prostriedky v kapitole Všeobecná pokladničná správa.    

Návrh nariadenia vlády Slovenskej republiky nemá dopad na rozpočty miest a obcí a ani na rozpočty vyšších územných celkov. 

Návrh nariadenia vlády Slovenskej republiky je v súlade s Ústavou Slovenskej republiky, ako aj so zákonmi, na vykonanie ktorých sa vydáva. 

	Návrh nariadenia vlády Slovenskej republiky bol prerokovaný na Legislatívnej rade vlády Slovenskej republiky dňa 16. mája 2006, ktorá uplatnila niektoré pripomienky. Všetky pripomienky Legislatívnej rady vlády Slovenskej republiky boli v plnom rozsahu zapracované do návrhu nariadenia vlády Slovenskej republiky.

DOLOŽKA ZLUČITEĽNOSTI 
návrhu nariadenia vlády Slovenskej republiky    
s právom Európskych spoločenstiev a právom Európskej únie

1.	Predkladateľ právneho predpisu: Vláda Slovenskej republiky 

2.	Názov právneho predpisu: Nariadenie vlády Slovenskej republiky, ktorým sa vydáva stupnica platových taríf príslušníkov Hasičského a záchranného zboru 

3.   Problematika návrhu právneho predpisu:
a)	nie je upravená v práve Európskych spoločenstiev
b)	nie je upravená v práve Európske únie 
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev  

Vzhľadom na to, že problematika návrhu právneho predpisu nie je v práve Európskych spoločenstiev a Európskej únie upravená, je bezpredmetné vyjadrovať sa k bodom 4., 5. a 6.

Osobitná časť 

K § 1 

	Toto ustanovenie upravuje predmet úpravy nariadenia vlády Slovenskej republiky, ako aj subjekty, na ktoré sa má vzťahovať. Zvýšenie stupnice platových taríf sa bude vzťahovať len na fyzickú osobu, ktorej vznikol (a trvá) služobný pomer podľa zákon č. 315/2001 Z. z. o Hasičskom a záchrannom zbore v znení neskorších predpisov.

	Zvýšenú stupnicu platových taríf pre všetky platové stupne a platové triedy upravuje príloha k nariadeniu vlády Slovenskej republiky. 

K § 2

	Navrhuje sa zrušiť nariadenie vlády Slovenskej republiky č. 254/2005 Z. z. o zvýšení stupnice platových taríf príslušníkov Hasičského a záchranného zboru, ktoré v súčasnosti upravuje platnú a účinnú stupnicu platových taríf príslušníkov Hasičského a záchranného zboru.  

K § 3 

	Navrhuje sa, aby nariadenie vlády Slovenskej republiky nadobudlo účinnosť                 1. júla 2006. Tento termín je v súlade s dátumom uvedeným v § 5 ods. 2 zákona č. 655/2005 Z. z. o štátnom rozpočte na rok 2006. 

K prílohe     

	V prílohe k nariadeniu vlády Slovenskej republiky je uvedená tabuľka, ktorá obsahuje stupnicu platových taríf príslušníkov Hasičského a záchranného zboru  zvýšenú o 6 % v každej platovej triede a platovom stupni, teda v súlade s rozsahom valorizácie, ktorá je uvedená v § 5 ods. 2 zákona č. 655/2005 Z. z.

	Zvýšené platové tarify boli zaokrúhlené na celé desiatky korún nahor (§ 131 ods. 1 zákona č. 315/2001 Z. z.).